Številka: 35409-20/2024-2570-2

Datum: 11. 3. 2024

Ministrstvo za okolje, podnebje in energijo izdaja na podlagi četrtega in petega odstavka 128. člena Zakona o urejanju prostora (Uradni list RS, št. 199/21 – ZureP-3, 18/23 – ZDU-1O, 78/23 – ZUNPEOVE in 95/23 – ZIUOPZP) v postopku določitve obveznosti izvedbe celovite presoje vplivov na okolje za Občinski podrobni prostorski načrt za območje SLJ 10-halda vzhod, pripravljavcu plana, Občini Jesenice, Cesta železarjev 6, 4270 Jesenice, naslednje

MNENJE

1. V postopku priprave Občinskega podrobnega prostorskega načrta za območje SLJ 10 - halda vzhod, v Občini Jesenice, je treba izvesti celovito presojo vplivov na okolje.
2. V tem postopku ni bilo stroškov.

Obrazložitev

Pripravljavka plana, Občina Jesenice, je z vlogo št. 3500-2/2022, z dne 7. 2. 2024, Ministrstvo za okolje, podnebje in energijo (v nadaljnjem besedilu ministrstvo) zaprosila za mnenje po 128. členu Zakona o urejanju prostora (ZUreP-3) o obveznosti izvedbe celovite presoje vplivov na okolje za Občinski podrobni prostorski načrt za območje SLJ 10 – halda vzhod (v nadaljnjem besedilu OPPN).

Vlogi je bilo priloženo in v postopku pridobljeno naslednje gradivo, ki je bilo podlaga za odločanje:

* Vloga št. 3500-2/2022, 7. 2. 2024, Občina Jesenice,
* Analiza dokumentacije za pripravo OPPN za območje SLJ 10 – halda vzhod, Protim Ržišnik Perc d. o. o., Šenčur.

Ministrstvo je 1. 6. 2023 izdalo odločbo št. 35409-81/2023-2550-18, da je za predmetni OPPN treba izvesti celovito presojo vplivov na okolje. V vmesnem času je prišlo do spremembe investicijske namere. Investitor želi na območju odlagališča topilniških odpadkov postaviti sončno elektrarno z dostopno potjo. Območje obsega zemljišča s parc. št. 1247/76, 1247/77, 1247/130, 1247/142, 1247/144, 2221/3, 2221/11, 2221/13, 2221/14, 2221/15, 2221/16, 2238/1 in 2238/2 vse k. o. 2175 Jesenice v velikosti 5,5 ha. Predvidena moč sončne elektrarne je 1,36 MW.

Po 128. členu Zakona o urejanju prostora (Uradni list RS, št. 199/21 – ZureP-3, 18/23 – ZDU-1O, 78/23 – ZUNPEOVE in 95/23 – ZIUOPZP; v nadaljnjem besedilu ZUreP-3), občina v postopku priprave OPPN prosi ministrstvo, pristojno za celovito presojo vplivov na okolje, za mnenje o obveznosti izvedbe celovite presoje vplivov na okolje, če presodi, da se z OPPN načrtuje prostorske ureditve, ki niso bile celovito presojane že pri pripravi OPN, in gre za take ureditve, ki bi bile poseg v okolje, za katerega je treba izvesti presojo vplivov na okolje, v skladu s predpisi, ki urejajo varstvo okolja, ali za ureditve, za katere je zahtevana presoja sprejemljivosti na varovana območja, ali za ureditve, ki bi lahko pomembneje vplivale na okolje. Skladno s petim odstavkom 128. člena ZUreP-3, ministrstvo, pristojno za celovito presojo vplivov na okolje, v 30 dneh po prejetju zaprosila, obvesti občino o obveznosti izvedbe celovite presoje vplivov na okolje.

Zavod RS za varstvo narave je v svojem mnenju št. 3563-0107/2023-8, 10. 5. 2023, ki je bilo izdano v prejšnjem postopku št. 35409-81/2023-2550-18, ocenil, da presoje sprejemljivosti vplivov izvedbe plana v naravo na varovana območja ni treba izvesti.

Ministrstvo je na podlagi predloženega gradiva in javno dostopnih podatkov (Vir ARSO, Atlas okolja) ugotovilo, da plan ne posega v območja Natura 2000, zato ocenjuje, da presoje sprejemljivosti na varovana območja ni treba izvesti.

Ministrstvo je v postopku preučilo obstoj drugih okoljskih razlogov za uvedbo celovite presoje vplivov na okolje in ugotovilo, da je območje locirano ob reki Savi in v naravi ni ravno, pač pa ima padec od vzhoda proti zahodu (proti reki). Montaža solarnih panelov v telo odlagališča, predvsem na pobočja, bo pomenila, da se posega v stabilnost telesa odlagališča, ki že sedaj ni dokončno vzpostavljena, saj ima lokacija status odlagališča v zapiranju oziroma po trditvah stranke Občine Jesenice, je bila vloga za izdajo okoljevarstvenega dovoljenja za zaprtje odlagališča, s strani investitorja, podana v začetku novembra 2023. Kakršnakoli že opravljena zapiralna dela pa niso potrjena s strani ministrstva, ki izdaja okoljevarstvena dovoljenja za odlagališča. Glede na določila predpisa o odlaganju odpadkov, je po prenehanju obratovanja odlagališča prepovedano izvajanje posegov v telo odlagališča ali načrtovanje in izvajanje posegov, ki bi lahko vplivali na stabilnost odlagališča.

Ministrstvo je ocenilo, da bi izvedba OPPN Halda Jesenice lahko pomembno vplivala na okolje, ker predstavlja tveganje za ljudi in okolje (npr. zaradi morebitnih nesreč, erozije pobočja, morebitno izluževanje preko padavinskih in zalednih voda, prašenje itd.).

Iz uradnih evidenc Spletni portal E vode izhaja, da se del območja nahaja tudi na območju preostale in majhne poplavne nevarnosti npr. zemljišča 1247/76, 1247/142, 1247/144, 2221/11, 2238/1 vse k. o. Jesenice. Ministrstvo ugotavlja, da je za ugotovitev in potrditev, da je na teh območjih možno postavljati sončne elektrarne, potrebno izvesti celovito presojo vplivov na okolje pred sprejetjem OPPN Halda - vzhod Jesenice.

V skladu z zgoraj navedenim je ministrstvo ugotovilo, da je za OPPN treba izvesti celovito presojo vplivov na okolje po določilih 128. člena ZUreP-3.

Pripravil:

 Jernej Per dr. Tanja Pucelj Vidović

 podsekretar vodja Sektorja za okoljske presoje

Vročiti (elektronsko):

- Občina Jesenice, obcina.jesenice@jesenice.si